杜甫
桥陵诗三十韵因呈县内诸官
先帝昔晏驾，兹山朝百灵。崇冈拥象设，沃野开天庭。
即事壮重险，论功超五丁。坡陀因厚地，却略罗峻屏。
云阙虚冉冉，风松肃泠泠。石门霜露白，玉殿莓苔青。
宫女晚知曙，祠官朝见星。空梁簇画戟，阴井敲铜瓶。
中使日夜继，惟王心不宁。岂徒恤备享，尚谓求无形。
孝理敦国政，神凝推道经。瑞芝产庙柱，好鸟鸣岩扃。
高岳前嵂崒，洪河左滢濙。金城蓄峻址，沙苑交回汀。
永与奥区固，川原纷眇冥。居然赤县立，台榭争岧亭。
官属果称是，声华真可听。王刘美竹润，裴李春兰馨。
郑氏才振古，啖侯笔不停。遣辞必中律，利物常发硎。
绮绣相展转，琳琅愈青荧。侧闻鲁恭化，秉德崔瑗铭。
太史候凫影，王乔随鹤翎。朝仪限霄汉，容思回林坰。
坎轲辞下杜，飘飖陵浊泾。诸生旧短褐，旅泛一浮萍。
荒岁儿女瘦，暮途涕泗零。主人念老马，廨署容秋萤。
流寓理岂惬，穷愁醉未醒。何当摆俗累，浩荡乘沧溟。